[pic] | COIMISIÚN NA gCOMHPHOBAL EORPACH |

An Bhruiséil8.7.2009

COIM(2009) 322 leagan deireanach

2009/0098 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 377/2004 ón gComhairle maidir le gréasán oifigeach idirchaidrimh inimirce a chruthú

MEABHRÁN MÍNIÚCHÁIN

1. COMHTHÉACS AN TOGRA

- Forais agus cuspóirí an togra

Sa togra seo pléitear leasuithe ar Rialachán (CE) Uimh. 377/2004 maidir le gréasán oifigeach idirchaidrimh inimirce a chruthú[1] (dá ngairtear anseo feasta: 'an Rialachán') atá riachtanach d'fhonn a áirithiú go n-úsáidfear go héifeachtach an uirlis comhair seo agus inimirce agus teorainneacha seachtracha á mbainistiú. Is é aidhm an togra an Rialachán a oiriúnú, i bhfianaise na taithí praiticiúla, d'athruithe ar dhlí an Chomhphobail a tháinig i bhfeidhm ó glacadh é.

- Comhthéacs ginearálta

Ar an 19 Feabhra 2004, ghlac an Chomhairle, ag féachaint don tionscnamh ón nGréig agus don tuairim ó Pharlaimint na hEorpa, Rialachán (CE) Uimh. 377/2004, lena leagtar síos an oibleagáid maidir le foirmeacha comhair a bhunú i measc oifigeach idirchaidrimh inimirce na mBallstát, le cuspóirí an chomhair sin, le feidhmeanna agus cáilíochtaí iomchuí na n-oifigeach idirchaidrimh sin, chomh maith lena bhfreagrachtaí i leith na tíre óstaí agus an Ballstát a sheolann. Sa Rialachán, ciallaíonn 'oifigeach idirchaidrimh inimirce ' ionadaí ó aon cheann de na Ballstáit, arna bpostú thar lear ag an tseirbhís inimirce nó ag údaráis inniúla eile chun teagmháil a bhunú agus a chothabháil le húdaráis na tíre ostaí d'fhonn rannchuidiú le hinimirce neamhdhlíthiúil a chosc agus a chomhrac, filleadh inimirceach neamhdhlíthiúil a éascú agus imirce dhlíthiúil a bhainistiú. Áirítear anseo 'oifigigh idirchaidrimh aerlíne', 'comhairleoirí doiciméad' agus 'oifigigh idirchaidrimh um fhorghníomhú an dlí' sa mhéid is go bhfuil orthusan freisin na cúraimí thuasluaite a chomhlíonadh.

Déantar oifigigh idirchaidrimh inimirce a phostú de ghnáth in oifigí consalachta Ballstát i dtríú tíortha nó in údaráis inniúla Ballstát eile, ach d'fhéadfaí iad a phostú in údaráis inniúla na dtríú tíortha lena mbaineann, chomh maith le heagraíochtaí idirnáisiúnta ar feadh tréimhse réasúnta ama a chinnfidh an Ballstát a dhéanfaidh an postú.

An 26 Deireadh Fómhair 2004, ghlac an Chomhairle Rialachán (CE) Uimh. 2007/2004 lena mbunaítear Gníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh (FRONTEX)[2]. De bhun Airteagal 2(1)(c) den Rialachán seo, déanfaidh FRONTEX anailísí riosca. Ní foláir go mbeidh na hanailísí seo bunaithe ar na hacmhainní is leithne agus is féidir, ach is iad údaráis inniúla na mBallstát a bhaileoidh agus a sholáthróidh iad go príomha. D'fhonn a mhisean a chur i gcrích, ní foláir do FRONTEX freisin comhar oibríochtúil a éascú idir na Ballstáit agus tríú tíortha. Féadfaidh sé comhoibriú le húdaráis inniúla tríú tíortha nó le heagraíochtaí idirnáisiúnta faoi chuimsiú socruithe oibre arna dtabhairt i gcrích leis na húdaráis seo. Féadfar go gcumhdóidh an comhar seo, inter alia , malartú taithí maidir le saincheisteanna a bhaineann le teorainneacha a rialú, gardaí teorann a oiliúint, faisnéis oibríochtúil a mhalartú agus le hoibríochtaí comhpháirteacha. Níl buanionadaíocht ag FRONTEX i dtríú tír ar bith. Cé go bhféadfadh oifigigh idirchaidrimh inimirce arna bpostú i dtríú tíortha ábhartha rannchuidiú go suntasach le cúraimí thuasluaite FRONTEX a chomhlíonadh, níltear ag baint leasa iomlán as seo go fóill i ngeall ar nach bhfuil naisc leordhóthanacha idir na hoifigigh idirchaidrimh agus an Ghníomhaireacht.

Is príomheilimintí le haghaidh comhair fheabhsaithe iad modhanna cumarsáide struchtúrtha agus slán le haghaidh oifigeach idirchaidrimh inimirce a oibríonn sa réimse agus le haghaidh malartú faisnéise le Ballstáit eile. I gCinneadh 2005/267/CE ón gComhairle an 16 Márta 2005[3] lena mbunaítear Líonra Faisnéise agus Comhordaithe slán bunaithe ar an ngréasán le haghaidh Seirbhísí Bainistithe Imirce Ballstát (dá ngairtear 'ICONet'), a fhorlíontar le Cinneadh ón gCoimisiún an 15 Nollaig 2005[4] lena leagtar síos rialacha mionsonraithe chun an Cinneadh sin ón gComhairle a chur chun feidhme, foráiltear d'ardán le haghaidh malartú faisnéise straitéisí, oirbheartaíochta agus oibríochtúla maidir le gluaiseachtaí imirce mídhleathacha. Is éard atá sa 'ghréasán ILO' comhpháirt ar leith d'ICONet, ina bhfuil fo-ailt le haghaidh liostaí oifigeach idirchaidrimh inimirce agus oifigeach idirchaidrimh aerlíne (nach bhfuil in úsáid faoi láthair), le haghaidh lárphointí/aonad náisiúnta ILO na mBallstát agus le haghaidh faisnéise réigiúnaí. Tá an ceann deiridh seo foroinnte i limistéir gheografacha, áit inar féidir an fhaisnéis ábhartha go léir (e.g. tuarascálacha tíre, anailís riosca) a chur ar fáil do na hoifigigh idirchaidrimh inimirce.

Is léir ón taithí phraiticiúil nach mbaintear úsáid dhóthanach as an 'Gréasán ILO'. Molann an Coimisiún an uirlis chumarsáide shlán agus inrochtana go héasca seo a chur chun cinn trí thagairt don ghréasán a chur leis an airteagal comhfhreagrach sa Rialachán.

Tá roinnt Ballstát tar éis comhaontú go neamhfhoirmiúil gréasáin ILO réigiúnacha a stiúradh san Afraic agus cruinnithe a thionól sa chomhthéacs seo. I bhfianaise nach spreagann foclaíocht reatha an Rialacháin ach amháin na Ballstáit a shealbhaíonn Uachtaránacht Chomhairle an Aontais Eorpaigh (nó na Ballstáit a fheidhmíonn mar Uachtaránacht ghníomhach) na cruinnithe sin a thionól ar a dtionscnamh féin, molann an Coimisiún soiléiriú a thabharfadh le tuiscint go mbeidh na Ballstáit a thoilíonn gréasáin réigiúnacha a stiúradh i gcumas a leithéidí de chruinnithe a thionól.

A mhéid is a bhaineann le cúraimí tuairiscithe, ordaíonn an Rialachán 'Maidir leis an mBallstát a shealbhaíonn Uachtaránacht Chomhairle an Aontais Eorpaigh nó, mura ndéantar ionadaíocht thar ceann an Bhallstáit seo sa tír ná sa réigiún, maidir leis an mBallstát atá ag fónamh mar Uachtaránacht ghníomhach, tarraingeoidh sé suas, faoi dheireadh gach seimeastair, tuarascáil ar ghníomhaíochtaí na ngréasán oifigeach idirchaidrimh inimirce ina bhfuil ionadaí aige, agus ar an staid sa tír óstach, i gcúrsaí a bhaineann le hinimirce neamhdhlíthiúil sa Chomhairle agus sa Choimisiún. Tarraingeofar suas na tuarascálacha sin i gcomhréir le múnla agus formáid arna mbunú ag an gCoimisiún[5]. Is éard a bheidh sna tuarascálacha seo foirm fhíor-riachtanach faisnéise d'fhonn tuarascáil mheastóireachta a ullmhú ag deireadh gach Uachtaránachta, tuarascáil a chuirfear faoi bhráid na Comhairle, agus arna ndréachtú ag an gCoimisiún, maidir leis an staid reatha i ngach tríú tír ina bhfuil oifigigh idirchaidrimh inimirce na mBallstát postaithe. '

Ó tháinig an Rialachán i bhfeidhm, tíolacadh sé thuarascáil ar ghníomhaíochtaí ghréasáin ILO, ag Uachtaránacht na Ríochta Aontaithe, na hOstaire, na Fionlainne, na Gearmáine, na Portaingéile agus na Slóivéine, agus iad ag díriú ar thríú tíortha roghnaithe amháin. Ní raibh an Coimisiún ábalta a oibleagáid a chomhlíonadh i dtaca le tuarascáil mheastóireachta chuimsitheach ar bhonn na dtuarascálacha Uachtaránachta a chur faoi bhráid na Comhairle ach oiread. I bhfianaise go bhfuil, faoi láthair, oifigigh idirchaidrimh inimirce póstaithe i níos mó ná 130 tríú tíortha, níl na forálacha seo maidir le hoibleagáidí tuairiscithe infheidhme i gcleachtas. Dá bhrí sin, molann an Coimisiún na forálacha ábhartha a oiriúnú ar bhealach suntasach.

Le Cinneadh 574/2007/CE ó Pharlaimint na hEorpa agus ón gComhairle an 23 Bealtaine 2007 bunaítear, go ceann tréimhse ón 1 Eanáir 2007 go 31 Nollaig 2013, an Ciste um Theorainneacha Seachtracha faoi chuimsiú an Chláir Ghinearálta 'Dlúthpháirtíocht agus Bainistiú Sreabha Imirce[6]', d'fhonn rannchuidiú le neartú an limistéir saoirse, slándála agus ceartais agus ag cur prionsabal na dlúthpháirtíochta i bhfeidhm idir na Ballstáit. Féadfar na hacmhainní atá ar fáil ón gciste seo a úsáid chun na gníomhaíochtaí arna n-eagrú ag seirbhísí consalachta agus seirbhísí eile na mBallstát i dtríú tíortha a fheabhsú, lena n-áirítear gníomhaíochtaí oifigeach idirchaidrimh inimirce. Mar a dhearbhaítear in Airteagal 4(4)(a) den Chinneadh seo, tacóidh an Chiste um Theorainneacha Seachtracha le cumas oibríochtúil ghréasáin ILO a neartú agus le comhar níos éifeachtúla a chur chun cinn trí na gréasáin sin idir na Ballstáit.

I Meitheamh 2008, ghlac an Coimisiún Teachtaireacht maidir le comhbheartas inimirce[7], lena leagtar amach prionsabail, gníomhaíochtaí agus uirlisí, ag cur le príomhchéimeanna na Comhairle Eorpaí in Tampere, Clár na Háige agus an Cur Chuige Coiteann maidir le hImirce, a láinseáladh in 2005. I bhfianaise na Teachtaireachta seo, ghlac an Chomhairle Eorpach an 15-16 Deireadh Fómhair 2008 an Comhaontú Eorpach um Inimirce agus Tearmann[8] inar leagadh béim ar an ngá le comhar níos mó idir na Ballstáit agus an Coimisiún agus na tíortha tionscnaimh agus idirthurais d'fhonn inimirce neamhdhlíthiúil a rialú.

- Forálacha atá ann cheana i réimse an togra

Rialachán (CE) Uimh. 377/2004 ón gComhairle an 19 Feabhra 2004 maidir le gréasán oifigeach idirchaidrimh inimirce a chruthú;

Cinneadh 2005/267/CE ón gComhairle an 16 Márta 2005[9] lena mbunaítear Líonra Faisnéise agus Comhordaithe daingean bunaithe ar an ngréasán le haghaidh Seirbhísí Bainistithe Imirce Ballstát;

Cinneadh ón gCoimisiún an 15 Nollaig 2005[10] lena leagtar síos rialacha mionsonraithe maidir le Cinneadh 2005 267/CE ón gComhairle a chur chun feidhme;

Meabhrán Comhthuisceana maidir le Líonra Faisnéise agus Comhordaithe slán bunaithe ar an ngréasán le haghaidh Seirbhísí Bainistithe Imirce Ballstát a bhunú, idir an Coimisiún Eorpach agus an Ghníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh[11].

2. COMHAIRLIÚCHÁN LEIS NA PÁIRTITHE LEASMHARA AGUS MEASÚNÚ IARMHARTA

- Comhairliúchán leis na páirtithe leasmhara

Chuathas i gcomhairle ar dtús leis na Ballstáit suas go deireadh 2006 ar bhonn ceistneora ar cuireadh tús leis le linn Uachtaránacht na Fionlainne i nGrúpa Oibre na Comhairle CIREFI. Pléadh na freagraí i SCIFA i Márta 2007.

Mheas na Ballstáit nach raibh an oibleagáid tuairiscithe leathan in Airteagal 6 den Rialachán iomchuí agus chuir siad béim ar an mbreisluach ach rannpháirtíocht FRONTEX a bheith níos mó ann. Chuir siad in iúl freisin gur mhian leo cur le húsáid ICONet agus comhar idir oifigigh idirchaidrimh inimirce san Afraic a fheabhsú. Pléadh an ghné dheiridh seo ag cruinniú saineolaithe go déanach san Earrach 2007 agus sa Choiste um Inimirce agus Thearmann i nDeireadh Fómhair 2007.

I Márta 2008, scaip an Coimisiún ceistneoir le roghanna éagsúla i dtaca le Rialachán (CE) 377/2004 ón gComhairle a leasú. Bunaithe ar na freagraí a fuarthas, i nDeireadh Fómhair 2008, chuir an Coimisiún doiciméad oibre neamhfhoirmiúil ina raibh tograí coincréiteacha chun forálacha ábhartha an Rialacháin a leasú faoi bhráid an Choiste um Inimirce agus Tearmann. Mhol an Coimisiún go dtíolacfaidís, sa chéad chéim, na leasuithe ba ghá i dtaca le hoibleagáidí tuairiscithe, le rannpháirtíocht FRONTEX agus le feabhsú ICONet. Sa dara céim, dhéanfaí athbhreithniú ar an ngá le hoifigeach idirchaidrimh inimirce 'AE' — a d'fhéadfaí a phostú chun a bheith ionadaitheach do leasanna na mBallstát go léir chomh maith le comhlachtaí AE ábhartha — a chruthú agus na féidearthachtaí a bhainfeadh leis i ndáil le hathbhreithniú Rialachán FRONTEX atá pleanáilte do 2010. San athbhreithniú seo dhéanfaí caibidliú ar an bhfreagracht as bainistiú ICONet a aistriú ón gCoimisiún go FRONTEX.

Thacaigh na Ballstáit leis na tograí seo, lena n-áirítear an cur chuige le dhá chéim ann.

- Measúnú iarmharta

Ní dhearnadh measúnú iarmharta mar nach dtugann an togra reatha isteach sa reachtaíocht atá ann cheana ach mionathruithe agus iad de chineál teicniúil go príomha. Ní bheidh aon iarmhairt inaitheanta eacnamaíoch, shóisialta nó comhshaoil ag na hathruithe seo. Anuas air sin, is é is aidhm le Beartas an AE um Rialáil Níos Fearr, as measc rudaí eile, an reachtaíocht atá ann cheana a shimpliú agus a fheabhsú i gcomhréir le prionsabal na comhréireachta. Comhlíontar na cuspóirí sin sa togra seo trí comhsheasmhacht le hathruithe i ndlí an Chomhphobail a tháinig i bhfeidhm ó glacadh an Rialachán a áirithiú, agus an taithí phraiticiúil a fuarthas le linn a chur chun feidhme á cur san áireamh.

3. EILIMINTÍ DLÍTHIÚLA AN TOGRA

- Achoimre ar na gníomhaíochtaí atá beartaithe

Leis na leasuithe a mholtar bunaítear nasc agus tugtar bonn dlíthiúil le haghaidh comhair idir FRONTEX agus na gréasáin ILO, chun úsáid ICONet a chur chun cinn le haghaidh malartú rialta faisnéise agus taithí praiticiúla, chun aird a dhíriú ar an bhféidearthacht cistí Comhphobail atá ar fáil a úsáid chun gréasáin ILO a chruthú agus a oibriú go rianúil, agus chun an córas tuairiscithe a bhaineann le gréasáin bbunaithe ILO a chuíchóiriú, lena n-áirithítear go gcuirtear Parlaimint na hEorpa mar chomhreachtóir[12] sa réimse beartais seo ar an eolas go hiomchuí.

- Bonn dlíthiúil

Is iad Airteagal 63(3)(b) agus Airteagal 66 den Chonradh ag bunú an Chomhphobail Eorpaigh an bonn dlíthiúil don togra seo le haghaidh Rialacháin, mar go leasaítear Rialachán (CE) Uimh. 377/2004 ón gComhairle an 19 Feabhra 2004 maidir le gréasán oifigeach idirchaidrimh inimirce a chruthú, atá bunaithe ar na hAirteagail seo leis, agus toisc go sonrófar tuilleadh feidhmiú na ngréasán sin leis.

- Prionsabal na coimhdeachta

De réir Airteagal 63(3)(b) de Chonradh AE, tá sé de chumhacht ag an gComhphobal bearta a ghlacadh i ndáil le hinimirce neamhdhlíthiúil agus cónaí neamhdhlíthiúil, lena n-áirítear cónaitheoirí neamhdhlíthiúla a athdhúichiú. De réir Airteagal 66, ní foláir don Chomhairle, ag gníomhú di i gcomhréir leis an nós imeachta dá dtagraítear in Airteagal 67, bearta a ghlacadh d'fhonn comhar a áirithiú idir ranna ábhartha riaracháin na mBallstát, agus idir na ranna sin agus an Coimisiún chomh maith. Ní foláir forálacha reatha an Chomhphobail maidir le gréasáin ILO a chruthú agus a fheidhmiú a oiriúnú chun athruithe i ndlí an Chomhphobail a chur san áireamh, chomh maith leis an taithí phraiticiúil atá faighte sa chomhthéacs seo.

Dá bhrí sin, ní féidir leis na Ballstáit cuspóir an togra a chur i gcrích go leordhóthanach.

- Prionsabal na comhréireachta

In Airteagal 5 de Chonradh AE dearbhaítear nach rachaidh aon ghníomhaíocht de chuid an Chomhphobail thar a bhfuil riachtanach chun cuspóirí an Chonartha a bhaint amach. Ní foláir gur féidir leis an togra a chuspóir a chur i gcrích agus a chur chun feidhme ar bhealach chomh héifeachtúil agus is féidir leis an bhfoirm a roghnaítear le haghaidh na gníomhaíochta Comhphobail seo. Is éard atá sa tionscnamh a bheartaítear — leasú ar Rialachán — forbairt bhreise ar acquis Schengen lena ndéantar eagrú inimirce neamhdhlíthiúil a chomhrac agus lena n-áirithítear comhar idir ranna ábhartha riaracháin na mBallstát, agus idir na ranna sin agus an Coimisiún chomh maith. Comhlíonann an togra prionsabal na comhréireachta mar sin.

- Rogha ionstraime

Ionstraim bheartaithe: rialachán.

Ní bheadh modhanna eile leordhóthanach mar go leasaítear rialachán leis an togra reatha

4. IMPLEACHT BHUISÉADACH

Níl aon impleacht ag an togra le haghaidh bhuiséad an Chomhphobail.

5. FAISNÉIS BHREISE

- Iarmhairt na bprótacal éagsúil atá i gceangal leis na Conarthaí agus na gcomhaontuithe comhlachais a cuireadh i gcrích le tríú tíortha

Tá an bonn dlíthiúil don togra seo le fáil i dTeideal IV de Chonradh CE, agus dá bharr sin tá feidhm ag an gcóras 'geoiméadracht athraitheach', dá bhforáiltear i bprótacail maidir le seasamh na Ríochta Aontaithe, Éireann agus na Danmhairge agus i bprótacal Schengen.Cuireann an togra le acquis Schengen. Ní foláir na hiarmhairtí seo a leanas i ndáil leis na prótacail éagsúla a mheas dá bhrí sin:

An Ríocht Aontaithe agus Éire

Tá an Ríocht Aontaithe ag glacadh páirte sa Rialachán seo i gcomhréir le hAirteagal 5 den Phrótacal, ag lánpháirtiú acquis Schengen i gcreat an Aontais Eorpaigh, atá i gceangal le Conradh AE agus le Conradh CE agus Airteagal 8(2) de Chinneadh 2000/365/CE ón gComhairle an 29 Bealtaine 2000 maidir le hiarraidh ó Ríocht Aontaithe na Breataine Móire agus Thuaisceart Éireann páirt a ghlacadh i roinnt forálacha de acquis Schengen.

Tá Éire ag glacadh páirte sa Rialachán seo i gcomhréir le hAirteagal 5 den Phrótacal, ag lánpháirtiú acquis Schengen i gcreat an Aontais Eorpaigh, atá i gceangal le Conradh AE agus le Conradh CE agus Airteagal 6(2) de Chinneadh 2002/192/CE ón gComhairle an 28 Feabhra 2002 maidir le hiarraidh ó Éirinn páirt a ghlacadh i roinnt forálacha de acquis Schengen.

An Danmhairg

De réir an Phrótacail maidir le seasamh na Danmhairge, atá i gceangal le Conradh AE agus Conradh CE, ní bheidh an Danmhairg rannpháirteach nuair a ghlacfaidh an Chomhairle bearta de bhun Theideal IV de Chonradh CE, cé is moite de 'bearta ag cinneadh na dtríú tíortha a mbeidh ar a náisiúnaigh víosa a bheith ina seilbh acu nuair a bheidh teorainneacha seachtracha na mBallstát á dtrasnú acu, nó bearta a bhaineann le formáid chomhionann do víosaí'.

Cuireann an togra seo le acquis Schengen, agus de réir Airteagal 5 den Phrótacal 'cinnfidh an Danmhairg laistigh de thréimhse sé mhí tar éis don Chomhairle cinneadh a ghlacadh ar thogra nó tionscnamh chun cur le acquis Schengen faoi fhorálacha Theideal IV den Chonradh ag bunú an Chomhphobail Eorpaigh, an gcuirfidh sí an cinneadh sin chun feidhme ina dlí náisiúnta.'

An Íoslainn agus an Ioruaidh

Maidir leis an Íoslainn agus an Ioruaidh, is éard atá sa togra seo forbairt ar fhorálacha acquis Schengen de réir bhrí an Chomhaontaithe arna chur i gcrích ag Comhairle an Aontais Eorpaigh agus Poblacht na hÍoslainne agus Ríocht na hIoruaidhe maidir le comhlachas an dá Stát i dtaca le cur chun feidhme, cur i bhfeidhm agus forbairt acquis Schengen[13].

An Eilvéis

Maidir leis an Eilvéis, is éard atá sa togra seo forbairt ar fhorálacha acquis Schengen de réir bhrí an Chomhaontaithe arna chur i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas na Cónaidhme i dtaca le cur chun feidhme, cur i bhfeidhm agus forbairt acquis Schengen[14].

Lichtinstéin

Maidir le Lichtinstéin, is éard atá sa togra seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin maidir le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Conaidhm na hEilvéise maidir le comhlachas Chónaidhm na hEilvéise i dtaca le cur chun feidhme, cur i bhfeidhm agus forbairt acquis Schengen[15].

- Míniú mionsonraithe ar an togra

Airteagal 1

Sa chead mhír agus i bpointe (a) den dara mír, cuirtear chun cinn úsáid Líonra Faisnéise agus Comhordaithe slán bunaithe ar an ngréasán le haghaidh Seirbhísí Bainistithe Imirce Ballstát (ICONet) le haghaidh malartú faisnéise maidir le hoifigeach idirchaidrimh inimirce a phostú agus le haghaidh malartú faisnéise agus taithí praiticiúla i measc oifigeach idirchaidrimh inimirce.

I bpointe (b) den dara mír áirithítear comhar níos dlúithe idir FRONTEX agus gréasáin ILO.

I bpointe (c) den dara mír ceadaítear do Bhallstát ar bith — seachas an Ballstát a shealbhaíonn an Uachtaránacht nó a fheidhmíonn mar Uachtaránacht ghníomhach — cruinnithe oifigeach idirchaidrimh inimirce a thionól ar a thionscnamh féin.

Sa tríú mír déantar simpliú ar an oibleagáid tuairiscithe faoin Rialachán. Déantar foráil ann freisin go bhfaighidh na hinstitiúidí Eorpacha ábhartha faisnéis go rialta maidir le gníomhaíochtaí na ngréasán oifigeach idirchaidrimh inimirce i réigiúin shonracha agus/nó i dtíortha sonracha a bhfuil suim ar leith ag an Aontas Eorpach iontu agus maidir leis an staid sna réigiúin agus/nó tíortha sin, i gcúrsaí a bhaineann le hinimirce neamhdhlíthiúil.

2009/0098 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

an […]

lena leasaítear Rialachán (CE) Uimh. 377/2004 ón gComhairle maidir le gréasán oifigeach idirchaidrimh inimirce a chruthú

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ag bunú an Chomhphobail Eorpaigh, agus go háirithe Airteagal 63(3)(b) agus Airteagal 66 de,

Ag féachaint don togra ón gCoimisiún[16],

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh,

De bharr an méid seo a leanas:

1. I Rialachán (CE) Uimh. 377/2004 ón gComhairle an 19 Feabhra 2004 maidir le gréasán oifigeach idirchaidrimh inimirce a chruthú[17] leagtar síos an oibleagáid maidir le cineálacha comhair a bhunú i measc oifigeach idirchaidrimh inimirce na mBallstát, cuspóirí an chomhair sin, feidhmeanna agus cáilíochtaí iomchuí na n-oifigeach idirchaidrimh sin, chomh maith lena bhfreagrachtaí i leith na tíre ostaí agus an Bhallstáit a sheolann.

2. Le Cinneadh 2005/267/CE ón gComhairle[18] bunaíodh Líonra Faisnéise agus Comhordaithe slán bunaithe ar an ngréasán le haghaidh Seirbhísí Bainistithe Imirce Ballstát (ICONet) le haghaidh malartú faisnéise maidir le himirce neamhrialta, teacht isteach agus inimirce neamhdhlíthiúil agus filleadh cónaitheoirí neamhdhlíthiúla.Aireofar sna heilimintí le haghaidh malartú faisnéise na ngréasán oifigeach idirchaidrimh inimirce.

3. Le Rialachán (CE) Uimh. 2007/2004 bunaíodh Gníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh (FRONTEX)[19]. Beidh an cúram ar ghníomhaireacht FRONTEX anailísí riosca ginearálta agus sonracha a chur faoi bhráid na Comhairle agus an Choimisiúin.

4. Ní foláir d'oifigigh idirchaidrimh inimirce faisnéis a bhailiú maidir le hinimirce neamhdhlíthiúil le húsáid ar leibhéal oibríochtúil nó ar leibhéal straitéiseach nó ar an dá leibhéal. D'fhéadfadh a leithéid d'fhaisnéis rannchuidiú go suntasach le gníomhaíochtaí ghníomhaireacht FRONTEX a bhaineann le hanailís riosca, agus ba cheart comhar níos dlúithe a bhunú idir na gréasáin oifigeach idirchaidrimh inimirce agus Gníomhaireacht FRONTEX chun na críche sin.

5. Ba cheart go mbeadh gach Ballstát ábalta cruinniú a thionól ar a thionscnamh féin, nuair a mheastar é bheith iomchuí, idir na hoifigigh idirchaidrimh inimirce atá postaithe i dtríú tír áirithe nó réigiún áirithe, d'fhonn comhar a fheabhsú eatarthu.

6. Le Cinneadh 574/2007/CE ó Pharlaimint na hEorpa agus ón gComhairle an 23 Bealtaine 2007 bunaítear, go ceann tréimhse ón 1 Eanáir 2007 go 31 Nollaig 2013, an Ciste um Theorainneacha Seachtracha faoi chuimsiú an Chláir Ghinearálta 'Dlúthpháirtíocht agus Bainistiú Sreabha Imirce[20]', d'fhonn rannchuidiú le neartú an limistéir saoirse, slándála agus ceartais agus ag cur prionsabal na dlúthpháirtíochta i bhfeidhm idir na Ballstáit. Féadfar na hacmhainní atá ar fáil ón gCiste seo a úsáid chun na gníomhaíochtaí arna n-eagrú ag seirbhísí consalachta agus seirbhísí eile na mBallstát i dtríú tíortha a fheabhsú agus chun tacú le neartú cumas oibríochtúil na ngréasán oifigeach idirchaidrimh inimirce, ag cur chun cinn dá dhroim sin comhar níos éifeachtúla trí bhíthin na ngréasán seo, idir na Ballstáit.

7. Ba cheart go gcuirfí an Chomhairle, Parlaimint na hEorpa agus an Coimisiún ar an eolas go rialta maidir le gníomhaíochtaí na ngréasán oifigeach idirchaidrimh inimirce i réigiúin shonracha agus/nó i dtíortha sonracha a bhfuil suim ar leith ag an Aontas Eorpach iontu agus maidir leis an staid sna réigiúin agus/nó tíortha sin, i gcúrsaí a bhaineann le hinimirce neamhdhlíthiúil. Ba cheart go mbeadh roghnú na réigiún sonrach agus/nó na dtíortha sonracha a bhfuil suim ar leith ag an Aontas Eorpach iontu bunaithe ar tháscairí imirce oibiachtúla, amhail staidreamh maidir le himirce neamhdhlíthiúil agus anailísí riosca arna n-ullmhú ag Gníomhaireacht FRONTEX, agus ba cheart iad a bheith ag luí le beartas caidrimh eachtraigh an AE ina iomláine.

8. Ba cheart Rialachán (CE) Uimh. 377/2004, dá bhrí sin, a leasú dá réir.

9. Ós rud é nach féidir leis na Ballstáit, eadhon forálacha reatha an Chomhphobail maidir le cruthú agus feidhmú na ngréasán oifigeach idirchaidrimh inimirce a oiriúnú chun athruithe i ndlí an Chomhphobail a chur san áireamh, chomh maith le taithí phraiticiúil a fuarthas sa chomhthéacs seo, cuspóirí na gníomhaíochta atá beartaithe a chur i gcrích go leordhóthanach agus gur fearr is féidir iad a chur i gcrích ag leibhéal Comhphobail, féadfaidh an Comhphobal bearta a ghlacadh, i gcomhréir le prionsabal na coimhdeachta, mar atá leagtha amach in Airteagal 5 den Chonradh. I gcomhréir le prionsabal na coimhdeachta, mar atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a baint amach.

10. Urramaítear leis an Rialachán seo na cearta bunúsacha agus na prionsabail a aithnítear in Airteagal 6(2) de Chonradh an Aontais Eorpaigh agus atá léirithe sa Choinbhinsiún Eorpach chun Cearta an Duine agus Saoirsí Bunúsacha a Chosaint agus sa Chairt um Chearta Bunúsacha an Aontais Eorpaigh chomh maith.

11. Tá an Ríocht Aontaithe ag glacadh páirte sa Rialachán seo i gcomhréir le hAirteagal 5 den Phrótacal, ag lánpháirtiú acquis Schengen i gcreat an Aontais Eorpaigh, atá i gceangal leis an gConradh ar an Aontas Eorpach agus leis an gConradh ag bunú an Chomhphobail Eorpaigh, agus Airteagal 8(2) de Chinneadh 2000/365/CE ón gComhairle an 29 Bealtaine 2000 maidir le hiarraidh ó Ríocht Aontaithe na Breataine Móire agus Thuaisceart Éireann páirt a ghlacadh i roinnt forálacha de acquis Schengen[21].

12. Tá Éire ag glacadh páirte sa Rialachán seo i gcomhréir le hAirteagal 5 den Phrótacal, ag lánpháirtiú acquis Schengen i gcreat an Aontais Eorpaigh, atá i gceangal leis an gConradh ar an Aontas Eorpach agus leis an gConradh ag bunú an Chomhphobail Eorpaigh, agus Airteagal 6(2) de Chinneadh 2002/192/CE ón gComhairle an 28 Feabhra 2002 maidir le hiarraidh ó Éirinn páirt a ghlacadh i roinnt forálacha de acquis Schengen[22].

13. I gcomhréir le hAirteagail 1 agus 2 den Phrótacal maidir le seasamh na Danmhairge atá i gceangal leis an gConradh ar an Aontas Eorpach agus leis an gConradh ag bunú an Chomhphobail Eorpaigh, ní bheidh an Danmhairg rannpháirteach i nglacadh an Rialacháin seo ná ní bheidh sé ina cheangal uirthi ná ní bheidh sí faoi réir a chur i bhfeidhm. I bhfianaise go gcuireann an Rialachán seo le acquis Schengen faoi fhorálacha Theideal IV de Chuid a Trí den Chonradh ag bunú an Chomhphobail Eorpaigh, ba cheart don Danmhairg, i gcomhréir le hAirteagal 5 den Phrótacal sin, cinneadh a dhéanamh laistigh de thréimhse sé mhí tar éis an Rialachán seo a ghlacadh an gcuirfeadh sí chun feidhme é ina dlí náisiúnta.

14. Maidir leis an Íoslainn agus an Ioruaidh, is éard atá sa Rialachán seo forbairt ar fhorálacha acquis Schengen, de réir bhrí an Chomhaontaithe arna chur i gcrích ag Comhairle an Aontais Eorpaigh agus Poblacht na hÍoslainne agus Ríocht na hIoruaidhe maidir le comhlachas na hIoruaidhe i dtaca le cur chun feidhme, cur i bhfeidhm agus forbairt acquis Schengen[23], a thagann faoin ábhar dá dtagraítear in Airteagal 1, pointe A agus E de Chinneadh 1999/437/CE ón gComhairle[24] maidir le socruithe áirithe chun an Comhaontú sin a chur i bhfeidhm.

15. Maidir leis an Eilvéis, is éard atá sa Rialachán seo forbairt ar fhorálacha acquis Schengen, de réir bhrí an Chomhaontaithe a síníodh idir an tAontas Eorpach, an Comhphobal Eorpach agus Cónaidhm na hEilvéise[25] maidir le comhlachas Chónaidhm na hEilvéise le cur chun feidhme, cur i bhfeidhm agus forbairt acquis Schengen, a thagann faoin ábhar dá dtagraítear in Airteagal 1, pointe A agus E de Chinneadh 1999/437/CE ón gComhairle arna léamh in éineacht le hAirteagal 3 de Chinneadh 2008/146/CE ón gComhairle[26].

16. Maidir le Lichtinstéin, is éard atá sa Rialachán seo forbairt ar fhorálacha acquis Schengen de réir bhrí an Phrótacail a síníodh idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin maidir le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise i dtaca le cur chun feidhme, cur i bhfeidhm agus forbairt acquis Schengen, a thagann faoin ábhar dá dtagraítear in Airteagal 1, pointe A agus E de Chinneadh 1999/437/CE ón gComhairle arna léamh in éineacht le hAirteagal 3 de Chinneadh 2008/261/CE ón gComhairle[27].

TAR ÉIS AN RIALACHÁN A GHLACADH:

Airteagal 1 Leasú

Leasaítear Rialachán (CE) Uimh. 377/2004 mar a leanas:

17. In Airteagal 3 scriostar an dara habairt i mír 1 agus cuirtear an mír (3) seo a leanas ina hionad:

‘3. Cuirfear an fhaisnéis dá dtagraítear i míreanna (1) agus (2) ar fáil ar an Líonra Faisnéise agus Comhordaithe slán bunaithe ar an ngréasán le haghaidh Seirbhísí Bainistithe Imirce Ballstát arna bunú le Cinneadh 2005/267/CE ón gComhairle[28] (dá ngairtear anseo feasta "ICONet") faoin alt atá tiomnaithe do na gréasáin oifigeach idirchaidrimh inimirce. Cuirfidh an Coimisiún an fhaisnéis seo ar fáil don Chomhairle freisin'

18. Leasaítear Airteagal 4 mar a leanas:

(a) I mír 1 cuirtear an méid a leanas in ionad an dara fleasc:

'- faisnéis agus taithí phraiticiúil a mhalartú, go háirithe ag cruinnithe agus trí bhíthin ICONet.'

(b) cuirtear an méid seo a leanas in ionad mhír 2:

‘2. Beidh ionadaithe an Choimisiúin agus Ghníomhaireacht FRONTEX arna bunú le Rialachán (CE) Uimh. 2007/2004 i dteideal páirt a ghlacadh sna cruinnithe arna n-eagrú faoi chuimsiú na ngréasán oifigeach idirchaidrimh inimirce, cé go bhféadfadh, i ngeall ar ghnéithe oibríochtúla, na cruinnithe a thionól gan na hionadaithe seo a bheith i láthair. Féadfar cuireadh a thabhairt do chomhlachtaí agus údaráis eile freisin, mar is iomchuí.'

(c) I mír 3, cuirtear isteach an abairt seo a leanas:

'Is féidir na cruinnithe sin a thionól ar thionscnamh Ballstát eile.'

19. Cuirtear an méid seo a leanas in ionad Airteagal 6:

‘1. Maidir leis an mBallstát a shealbhaíonn Uachtaránacht Chomhairle an Aontais Eorpaigh nó, mura ndéantar ionadaíocht thar ceann an Bhallstáit seo sa tír ná sa réigiún, maidir leis an mBallstát atá ag fónamh mar Uachtaránacht ghníomhach, tarraingeoidh sé suas agus cuirfidh sé faoi bhráid na Comhairle, Pharlaimint na hEorpa agus an Choimisiúin, faoi dheireadh gach seimeastair, tuarascáil ar ghníomhaíochtaí na ngréasán oifigeach idirchaidrimh inimirce i réigiúin shonracha agus/nó i dtíortha sonracha a bhfuil suim ar leith ag an Aontas Eorpach iontu, agus freisin ar an staid sna réigiúin agus/nó tíortha sin, i gcúrsaí a bhaineann le hinimirce neamhdhlíthiúil. Ba cheart go mbeadh roghnú na réigiún sonrach agus/nó na dtíortha sonracha a bhfuil suim ar leith ag an Aontas Eorpach iontu bunaithe ar tháscairí imirce oibiachtúla, amhail staidreamh maidir le himirce neamhdhlíthiúil agus anailísí riosca arna n-ullmhú ag Gníomhaireacht FRONTEX, agus ba cheart iad a bheith ag luí le beartas caidrimh eachtraigh an AE ina iomláine.

2. Tarraingeofar suas na tuarascálacha sin i gcomhréir leis an múnla arna bhunú le Cinneadh 2005/687/CE ón gCoimisiún[29] agus léireofar iontu na critéir roghnúcháin ábhartha.

3. Déanfaidh an Coimisiún, ar bhonn na dtuarascálacha thuasluaite, achoimre fhíorasach a chur ar fáil don Chomhairle agus do Pharlaimint na hEorpa, ar bhonn bliantúil, maidir le forbairt na ngréasán oifigeach idirchaidrimh inimirce.'

Airteagal 2 Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile is go hiomlán agus beidh sé infheidhme go díreach i ngach Ballstát i gcomhréir leis an gConradh ag bunú an Chomhphobail Eorpaigh.

Arna dhéanamh sa Bhruiséil, […]

Thar ceann Pharlaimint na hEorpa Thar ceann na Comhairle

An tUachtarán An tUachtarán

[…] […]

[1] IO L 64, 2.3.2004, lch 1.

[2] IO L 349, 25.11.2004, lch 1.

[3] IO L 83, 1.4.2005, lch 48.

[4] C (2005) 5159 leagan deireanach.

[5] Cinneadh ón gCoimisiún an 29 Meán Fómhair 2005, IO L 264, 8.10.2005, lch 8.

[6] IO L 144, 6.6.2007, lch 22.

[7] COIM(2008) 359 leagan deireanach.

[8] Doic. 13440/08 ón gComhairle.

[9] IO L 83, 1.4.2005, lch 48.

[10] C (2005) 5159 leagan deireanach.

[11] C(2007) 374.

[12] Cinneadh ón gComhairle an 22 Nollaig 2004 ina ndéantar foráil do réimsí áirithe a chumhdaítear i dTeideal IV de Chuid a Trí den Chonradh ag bunú an Chomhphobail Eorpaigh atá le rialú leis an nós imeachta atá leagtha síos in Airteagal 251 den Chonradh sin, IO L 396, 31.12.2004, lch 45.

[13] IO L 176, 10.7.1999, lch 36.

[14] IO L 53, 27.2.2008, lch 52.

[15] IO L […], […], lch […].

[16] IO L […], […], lch […].

[17] IO L 64, 2.3.2004, lch 1.

[18] IO L 83, 1.4.2005, lch 48.

[19] IO L 349, 25.11.2004, lch 1.

[20] IO L 144, 6.6.2007, lch 22.

[21] IO L 131, 1.6.2000, lch 43.

[22] IO L 64, 7.3.2002, lch 20.

[23] IO L 176, 10.7.1999, lch 36.

[24] IO L 176, 10.7.1999, lch 31.

[25] IO L 53, 27.2.2008, lch 1.

[26] IO L 53, 27.2.2008, lch 1.

[27] IO L 83, 26.3.2008, lch 3.

[28] IO L 83, 1.4.2005, lch 48.

[29] IO L 264, 8.10.2005, lch 8.